
KRETINGOS RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ
 NUOSTATAI
I. BENDROSIOS NUOSTATOS
1. Vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatai (toliau – Nuostatai) reglamentuoja vietinės rinkliavos už komunalinių atliekų surinkimą iš atliekų turėtojų ir atliekų tvarkymą (toliau – Vietinė rinkliava) dydžių apskaičiavimą, vietinės rinkliavos taikymo tvarką, atliekų turėtojų registro sudarymą, mokėjimo, permokos grąžinimo, išieškojimo, apskaitos tvarką ir iš jos gautų savivaldybės biudžeto pajamų panaudojimą.
2. Vietinė rinkliava už komunalinių atliekų tvarkymą nustatoma visiems Kretingos rajono savivaldybės atliekų turėtojams, kuriems atstovauja jų naudojamo nekilnojamojo turto objekto savininkas arba nekilnojamojo turto objekto savininko atstovas, arba nekilnojamojo turto objekto savininko įgaliotas asmuo, arba daugiabučio namo savininkų bendrija, individualių gyvenamųjų namų savininkų bendrija, garažų savininkų bendrija, sodininkų bendrija ar kita bendrija, arba bendrojo naudojimo objektų administratorius, arba asmenys, sudarę jungtinės veiklos sutartis bendrosios dalinės nuosavybės teisei įgyvendinti (toliau – Įgaliotas asmuo).
3. Vietinę rinkliavą privalo mokėti visi nekilnojamojo turto savininkai ar Įgalioti asmenys, jei šie Nuostatai nenustato kitaip.
4. Nuostatai taikomi:
4.1. fiziniams asmenims;
4.2. juridiniams asmenims, jų filialams, atstovybėms, kurių veikloje susidaro atliekos, panašios į komunalines atliekas ir kurių tvarkymas galimas savivaldybės organizuojamoje komunalinių atliekų tvarkymo sistemoje.
5. Nuostatai galioja visoje Kretingos rajono savivaldybės (toliau – Savivaldybė) teritorijoje.
II. PAGRINDINĖS SĄVOKOS
6. Nuostatuose naudojamos šios sąvokos:
6.1. Faktinė gyvenamoji vieta – pagrindinė vieta, kurioje asmuo faktiškai dažniausiai gyvena ir su kuria jis yra labiausiai susijęs;
6.2. Komunalinės atliekos – buitinės (buityje susidarančios) ir kitokios atliekos, kurios savo pobūdžiu ar sudėtimi yra panašios į buitines atliekas;
6.3. Komunalinių atliekų tvarkymo sistemos administratorius – SĮ „Kretingos komunalininkas“ Savivaldybės pavedimu atliekantis vietinės rinkliavos administravimo ir kitas Savivaldybės teisės aktų nustatyta tvarka pavestas funkcijas;
6.4. Komunalinių atliekų tvarkymo paslauga - viešoji paslauga, apimanti komunalinių atliekų surinkimą, vežimą, naudojimą, šalinimą, šių veiklų organizavimą, stebėseną, šalinimo vietų vėlesnę priežiūrą;
6.5. Vietinė rinkliava už komunalinių atliekų surinkimą iš atliekų turėtojų ir atliekų tvarkymą – tai Savivaldybės tarybos sprendimu už komunalinių atliekų surinkimą iš atliekų turėtojų ir jų tvarkymą nustatyta privaloma įmoka, galiojanti Savivaldybės teritorijoje, kurią kiekvienas Nekilnojamojo turto objektų savininkas ar Įgaliotas asmuo privalo sumokėti šiuose Nuostatuose nustatyta tvarka;
6.6. Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos teisės aktuose.
III. VIETINĖS RINKLIAVOS DYDŽIŲ APSKAIČIAVIMAS IR VIETINĖS RINKLIAVOS DYDŽIAI
7. Vietinės rinkliavos dydžiai apskaičiuojami ir perskaičiuojami vadovaujantis Savivaldybės tarybos patvirtinta Kretingos rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą dydžių nustatymo metodika (toliau – Metodika).
8. Savivaldybės administracijai Vietinės rinkliavos dydžių apskaičiavimą pateikia Komunalinių atliekų tvarkymo sistemos administratorius Metodikoje nustatyta tvarka.
9. Metiniai Vietinės rinkliavos dydžiai nustatomi eurais be centų, kai vietinės rinkliavos dydžiai yra lygūs arba didesni kaip 10 eurų. Kai vietinės rinkliavos dydžiai yra ne didesni kaip 10 eurų, jie nustatomi eurais su centais, vieno skaitmens po kablelio tikslumu.
10. Apskaičiuojant mėnesinę Vietinės rinkliavos įmoką, ji skaičiuojama 2 skaitmenų po kablelio tikslumu.
11. Vietinės rinkliavos dydžius tvirtina Savivaldybės taryba teisės aktų nustatyta tvarka.
12. Perskaičiavus būtinąsias sąnaudas Savivaldybės taryba atskiru sprendimu gali vietinės rinkliavos dydžius kartą per metus indeksuoti, taikydama Lietuvos statistikos departamento ar Lietuvos Respublikos finansų ministerijos skelbiamus duomenis apie metinį vartojimo kainų indeksą, jeigu jis didesnis negu 1,1. 
13. Visiems atliekų turėtojams Savivaldybės teritorijoje nustatomi Vietinės rinkliavos dydžiai, kai vienos tonos atliekų tvarkymo sąnaudos yra 88,89 Eur su PVM (iš jų vienos tonos atliekų surinkimo ir transportavimo sąnaudos yra 53,35 Eur su PVM).
14. Vietinės rinkliavos nekilnojamojo turto objektų grupės, jiems taikomi rinkliavos dydžiai bei apmokestinamieji parametrai nurodyti Nuostatų priede.
IV. ATLIEKŲ TURĖTOJŲ REGISTRO SUDARYMAS
15. Komunalinių atliekų turėtojų registrą (toliau – Registras) tvarko Komunalinių atliekų tvarkymo sistemos administratorius.
16. Registro duomenys tvarkomi vadovaujantis Lietuvos Respublikos asmens duomenų teisinės apsaugos įstatymu.
17. Komunalinių atliekų tvarkymo sistemos administratorius, tvarkydamas Registro duomenis, teisės aktų nustatyta tvarka gali naudotis VĮ Registrų centro, Mokesčių mokėtojų registro, Valstybinio socialinio draudimo fondo valdybos, Savivaldybės administracijos, rajono sodininkų ir garažų bendrijų, daugiabučių namų administratorių ir namų bendrijų pirmininkų, seniūnų, nekilnojamojo turto objektų savininkų bei kitų subjektų turimais duomenimis.
18. Komunalinių atliekų tvarkymo sistemos administratorius, tvarkydamas Registrą, gali rinkti šiuos duomenis:
18.1. nekilnojamojo turto objekto adresas, naudojimo paskirtis, bendras plotas, patalpų plotas, unikalus numeris;
18.2. nekilnojamojo turto objekte gyvenančių ir/ arba gyvenamąją vietą deklaravusių asmenų asmens duomenis, skaičių;
18.3. nekilnojamojo turto objekte dirbančių ir/ arba aptarnaujamų asmenų, ir / arba esančių vietų skaičių;
18.4. nekilnojamojo turto objekte vykdomos veiklos pobūdis;
18.5. nekilnojamojo turto savininkų arba įgaliotų asmenų vardas, pavardė, asmens kodas, gimimo data, deklaruotos vietos adresas;
18.6. nekilnojamojo turto savininkų arba įgaliotų asmenų pavadinimas, juridinio asmens kodas, buveinės adresas; 
18.7. vietinės rinkliavos mokėtojo identifikavimo kodas;
18.8. nekilnojamojo turto objektui priskirtų individualių ir/ arba bendro naudojimo mišrių komunalinių atliekų konteinerių skaičius, tūris (dydis), ištuštinimo dažnis, pastatymo data, pastatymo vieta;
18.9. nekilnojamojo turto objektui priskirtų konteinerių, skirtų pakuočių bei pakuočių atliekų, antrinių žaliavų, biologiškai skaidžių (žaliųjų), maisto-virtuvės atliekų, tekstilės atliekų ir kitų atliekų surinkimui, skaičius, tūris (dydis), ištuštinimo dažnis, pastatymo data, pastatymo vieta;
18.10. kiti duomenys, būtini Registrui tvarkyti.
19. Registras gali būti papildytas duomenimis apie naudojamus nekilnojamojo turto registre neįregistruotus nekilnojamojo turto objektus, ne pagal paskirtį naudojamus nekilnojamojo turto objektus ir naudojamus nekilnojamojo turto objektus, kurių paveldėjimo dokumentai nesutvarkyti, vadovaujantis gauta informacija iš Savivaldybės administracijos, seniūnijų seniūnų, sodininkų ir garažų bendrijų pirmininkų, fizinių ir juridinių asmenų bei kitų šaltinių. 
20. Nekilnojamojo turto objekto savininkas ar Įgaliotas asmuo apie pasikeitusius duomenis, nurodytus 18 punkte, privalo informuoti Komunalinių atliekų tvarkymo sistemos administratorių raštu arba elektroniniu paštu ne vėliau kaip per 30 dienų nuo duomenų pasikeitimo dienos.
21. Nekilnojamojo turto savininkai ar Įgalioti asmenys, pageidaujantys, kad jiems priklausantys ir (ar) valdomi nekilnojamojo turto objektai būtų įtraukti į Registrą, Komunalinių atliekų tvarkymo sistemos administratoriui turi pateikti prašymą, kuriame būtų nurodyti duomenys, nustatyti Nuostatų 18 punkte.
22. Atliekų turėtojų prašymus, pretenzijas ir kitus klausimus, susijusius su Registro duomenų tikslinimu, nagrinėja Komunalinių atliekų tvarkymo sistemos administratorius.
23. Registro duomenys nebenaudojami Vietinei rinkliavai apskaičiuoti, kai:
23.1. nekilnojamojo turto objektas yra fiziškai sunaikintas ir nebenaudojamas;
23.2. fiziniam asmeniui mirus;
23.3. fizinis ar juridinis asmuo yra bankrutavęs;
23.4. juridinis asmuo yra likviduotas;
23.5. juridinis asmuo yra išregistruotas iš juridinių asmenų registro.
24. Asmenys, norintys, kad jiems nuosavybės teise priklausantys ar kitu pagrindu teisėtai valdomi nekilnojamojo turto objektai šių Nuostatų 23 punkte nustatytais atvejais būtų nebenaudojami apskaičiuojant Vietinę rinkliavą, Komunalinių atliekų tvarkymo sistemos administratoriui turi pateikti:
24.1. seniūnijos pažymą arba Valstybinės teritorijų planavimo ir statybos inspekcijos pažymą, priešgaisrinės gelbėjimo tarnybos pažymą, arba kitos kompetentingos institucijos pažymą patvirtinančią, kad nekilnojamojo turto objektas yra netinkamas naudoti pagal paskirtį - 23.1 papunktyje nurodytu atveju:
24.2.  mirties liudijimą – 23.2 papunktyje nurodytu atveju;
24.3. teismo nutartį dėl bankroto bylos – 23.3 papunktyje nurodytu atveju;
24.4. juridinių asmenų registro išrašą arba pažymą – 23.4–23.5 papunkčiuose nustatytais atvejais.
25. Nekilnojamo turto savininkui arba Įgaliotam asmeniui nepateikus 24 punkte nurodytų dokumentų, Komunalinių atliekų tvarkymo sistemos administratorius turi teisę priimti sprendimą už einamuosius ir vienerius praėjusius metus dėl Registro duomenų naudojimo, jei 23 punkte numatyti pagrindai gali būti nustatyti Komunalinių atliekų tvarkymo sistemos administratoriaus, vadovaujantis viešai prieinamų registrų duomenimis arba nustatomi, vykdant/organizuojant pastato (patalpų) apžiūrą. 
V. VIETINĖS RINKLIAVOS TAIKYMO IR REGISTRO KOREGAVIMO TVARKA
26. Savivaldybės teritorijoje esantiems nekilnojamojo turto objektų savininkams arba Įgaliotiems asmenims nustatoma vietinė rinkliava, susidedanti iš dviejų dedamųjų – pastoviosios ir kintamosios.
27. Vietinės rinkliavos dydžiai (kintamoji ir pastovioji dedamosios) nustatomi Metodikoje nustatyta tvarka.
28. Pastoviąją Vietinės rinkliavos dalį moka visi nekilnojamojo turto objektų savininkai ar Įgalioti asmenys, jei šie Nuostatai nenustato kitaip.
29. Kintamąją Vietinės rinkliavos dalį moka nekilnojamojo turto objektų savininkai arba Įgalioti asmenys, kuriems teikiama komunalinių atliekų tvarkymo paslauga, jei šie Nuostatai nenustato kitaip.
30. Kintamosios Vietinės rinkliavos dalies nemoka nekilnojamojo turto objektų savininkai arba jų Įgalioti asmenys, kuriems priklausantys nekilnojamojo turto objektai yra nutolę nuo atliekų paėmimo vietos daugiau kaip 300 m. atstumu. 
31. Nuostatų 32 punkto nustatyta tvarka Vietinės rinkliavos nemoka nekilnojamojo turto objektų savininkai arba jų Įgalioti asmenys, einamaisiais metais, iki gruodžio 15 d. pateikę seniūnijų seniūnų pateiktą faktinę padėtį patvirtinančią pažymą. Nepateikus dokumento iki gruodžio 15 dienos, Vietinė rinkliava asmeniui už einamuosius metus neperskaičiuojama.
32. Registro duomenys, naudojami Vietinei rinkliavai apskaičiuoti, Komunalinių atliekų tvarkymo sistemos administratoriaus sprendimu gali būti koreguojami nekilnojamojo turto objektuose deklaruotiems asmenims, ne trumpesniam nei ketvirčio laikotarpiui: 
32.1. išvykus iš savivaldybės teritorijos mokytis, gyventi, dirbti, stažuotis ir kitais tikslais;
32.2. atliekant karinę tarnybą;
32.3. gydantis stacionariose sveikatos priežiūros įstaigose;
32.4. atliekant laisvės atėmimo bausmę arba esant kardomojo kalinimo vietoje;
32.5. gyvenant Savivaldybės teritorijoje veikiančios mokslo įstaigos bendrabutyje.
33. Vietinė rinkliava neskaičiuojama arba perskaičiuojama nekilnojamojo turto objektų savininkams iki einamųjų metų gruodžio 15 d. deklaravus nesinaudojimą nekilnojamojo turto objektu ir pateikus:
33.1. fiziniams asmenims 32.1–32.5 punktuose nurodytais atvejais deklaruojantiems nesinaudojimą gyvenamosios paskirties nekilnojamuoju turtu – seniūnijos išduotą pažymą;
33.2. juridiniams ir fiziniams asmenims, deklaruojantiems nesinaudojimą negyvenamosios paskirties nekilnojamuoju turtu – prašymą ir licencijuoto elektros energijos tiekėjo pažymą apie suvartotą elektros energijos kiekį (kWh). Sunaudotas elektros energijos kiekis per vieną metų ketvirtį turi neviršyti 35 kWh, per pusę metų – 70 kWh, o per metus – 140 kWh.
34. Nepateikus 33 punkte nustatytų dokumentų ar jų kopijų, ar paaiškėjus, kad deklaruotu nekilnojamuoju turtu buvo ar yra naudojamasi, Komunalinių atliekų tvarkymo sistemos administratorius apskaičiuoja Vietinę rinkliavą ir pateikia mokėjimo pranešimus.
35. Nekilnojamojo turto objekto savininkui arba Įgaliotam asmeniui pateikus prašymą dėl Registro duomenų tikslinimo ir (arba) Komunalinių atliekų tvarkymo sistemos administratoriaus įgaliotiems atstovams atlikus patikrą ir nustačius faktinius duomenis, kurie skiriasi nuo Registro duomenų, Komunalinių atliekų tvarkymo sistemos administratorius priima sprendimą dėl Registro duomenų tikslinimo ir nustato faktinę nekilnojamojo turto naudojimo paskirtį, ir (arba) vykdomos veiklos pobūdį, ir (arba) faktinį naudojamą plotą. 
36. Nuostatų 35 punkte nustatytu atveju Komunalinių atliekų tvarkymo sistemos administratorius išsiunčia nekilnojamojo turto objekto savininkui ar Įgaliotam asmeniui, pateikusiam prašymą, patikslintą mokėjimo pranešimą per 20 darbo dienų nuo patikros akto surašymo dienos.
37. Nuostatų 32 punkte nustatytu atveju Komunalinių atliekų tvarkymo sistemos administratorius kito mėnesio 1 dienai perskaičiuoja Vietinės rinkliavos dydžius ir išsiunčia patikslintą mokėjimo pranešimą per 20 darbo dienų nuo 33.1 punkte nurodytų dokumentų gavimo dienos.
38. Nuostatų 33 punkte nustatytu atveju Komunalinių atliekų tvarkymo sistemos administratorius perskaičiuoja Vietinės rinkliavos dydžius ir išsiunčia mokėjimo pranešimą arba patikslintą mokėjimo pranešimą per 20 darbo dienų nuo 33.2 punkte nurodytų dokumentų gavimo dienos.
39. Nuostatuose nenustatytus atvejus nagrinėja Savivaldybės administracijos direktoriaus įsakymu sudaryta nuolatinė Komisija. 
VI. VIETINĖS RINKLIAVOS MOKĖJIMO TVARKA
40. Vietinės rinkliavos mokėjimo pranešimai (toliau – Mokėjimo pranešimas) suformuojami remiantis Registro duomenimis.
41. Mokėjimo pranešimai nekilnojamojo turto objektų savininkams ar Įgaliotiems asmenims pateikiami iki einamųjų metų vasario 15 d.
42. Mokėjimo pranešimai gali būti siunčiami ir teisėtam nekilnojamojo turto naudotojui, pateikus dokumentus, patvirtinančius teisėtą patalpų naudojimą.
43. Mokėjimo pranešimai siunčiami Registro duomenų bazėje esančiu nekilnojamojo turto objekto adresu arba, jei nekilnojamojo turto objekto savininkas ar Įgaliotas asmuo rašytiniu prašymu pageidauja, kitu nurodytu adresu.
44. Mokėjimo pranešime nurodoma apskaičiuota įmoka, įmokos kodas, identifikavimo kodas Registre, atsiskaitomoji sąskaita į kurią reikia sumokėti vietinės rinkliavos įmoką, įmokos gavėjo pavadinimas, kodas, banko pavadinimas, laikotarpis, už kurį apskaičiuota vietinė rinkliava, mokėtina suma (už pusmetį, mėnesį), asmens, kuriam siunčiamas mokėjimo pranešimas: fizinio asmens – vardas, pavardė, gimimo data, juridinio asmens – pavadinimas, nekilnojamojo turto objekto adresas, kodas.
45. Vietinė rinkliava mokama pasirinktinai:
45.1. mokant už mėnesį – iki ateinančio mėnesio paskutinės dienos;
45.2. mokant už visus metus, ne vėliau kaip iki balandžio 30 d.
46. Vietinė rinkliava gali būti mokama tiesioginiu bankiniu pavedimu, nurodant įmokos kodą, naudojantis elektronine bankininkyste, grynaisiais pinigais kredito, pašto ar kitose įstaigose, kurios teikia tokio pobūdžio paslaugas.
47. Mokant Vietinę rinkliavą, turi būti užpildomas mokėjimo dokumentas, kuriame privalomai nurodomi šie duomenys:
47.1. fizinio asmens – vardas, pavardė, gimimo data, juridinio asmens – pavadinimas, kodas;
47.2. mokėtojo kodas;
47.3. mokėtojo adresas, juridinio asmens buveinės adresas;
47.4. įmokos gavėjas (pavadinimas, įmonės kodas, banko pavadinimas, sąskaitos numeris, įmokos kodas);
47.5. įmokos suma.
48. Už įmokos priėmimo paslaugą moka Vietinės rinkliavos mokėtojas pagal bankų, pašto bei kitų įstaigų nustatytus tarifus.
49. Komunalinių atliekų tvarkymo sistemos administratorius du kartus per metus savo duomenų bazėje identifikuoja Vietinės rinkliavos skolininkus ir išsiunčia arba įteikia jiems pasirašytinai priminimą sumokėti Vietinę rinkliavą:
49.1. pirmasis mokėjimo priminimas siunčiamas iki vasario 15 d. Priminimą gavęs nekilnojamojo turto objekto savininkas ar Įgaliotas asmuo turi sumokėti priminime nurodytą sumą iki kovo 15 d.;
49.2. nekilnojamojo turto objekto savininkui ar Įgaliotam asmeniui nesumokėjus vietinės rinkliavos nepriemokos iki kovo 15 d., registruotu paštu išsiunčiamas raginimas sumokėti vietinės rinkliavos nepriemoką. Registruotu laišku raginimą gavęs nekilnojamojo turto objekto savininkas ar Įgaliotas asmuo, Vietinę rinkliavą privalo sumokėti per 30 d. nuo registruoto laiško gavimo dienos;
49.3. antrasis mokėjimo priminimas siunčiamas iki rugpjūčio 15 d. Priminimą gavęs nekilnojamojo turto objekto savininkas ar Įgaliotas asmuo turi sumokėti priminime nurodytą sumą iki rugsėjo 15 d.;
49.4. nekilnojamojo turto objekto savininkui ar Įgaliotam asmeniui nesumokėjus vietinės rinkliavos nepriemokos iki rugsėjo 15 d., registruotu paštu išsiunčiamas raginimas sumokėti vietinės rinkliavos nepriemoką. Registruotu laišku raginimą gavęs nekilnojamojo turto objekto savininkas ar Įgaliotas asmuo, Vietinę rinkliavą privalo sumokėti per 30 d. nuo registruoto laiško gavimo dienos.
VII. VIETINĖS RINKLIAVOS GRĄŽINIMO TVARKA
50. Nekilnojamojo turto objekto savininkui ar Įgaliotam asmeniui, kuris turi įsiskolinimų, sumokėjus Vietinės rinkliavos įmoką, pirmiausia padengiami nekilnojamojo turto objekto savininko ar Įgalioto asmens įsiskolinimai.
51. Nekilnojamojo turto objekto savininkui ar Įgaliotam asmeniui sumokėjus didesnę Vietinės rinkliavos įmoką, nei nurodyta Mokėjimo pranešime ar neteisingai apskaičiuotą arba neteisėtai išieškotą Vietinę rinkliavą, permokėta suma, jei nekilnojamojo turto objekto savininkas ar Įgaliotas asmuo neturi įsiskolinimų, nekilnojamojo turto objekto savininkui ar Įgaliotam asmeniui užskaitoma už būsimą laikotarpį arba grąžinama pavedimu į prašyme nurodytą atsiskaitomąją sąskaitą per 30 kalendorinių dienų nuo prašymo gavimo dienos.
52. Nekilnojamojo turto objekto savininkas ar Įgaliotas asmuo prašymą dėl vietinės rinkliavos permokos grąžinimo gali pateikti Komunalinių atliekų tvarkymo sistemos administratoriui per 30 kalendorinių dienų nuo grąžinti prašomos rinkliavos dalies sumokėjimo datos.
53. Sprendimus dėl Vietinės rinkliavos ar jos permokos grąžinimo priima Komunalinių atliekų tvarkymo sistemos administratorius.
VIII. VIETINĖS RINKLIAVOS IŠIEŠKOJIMAS
54. Nekilnojamojo turto objekto savininkui ar Įgaliotam asmeniui nesumokėjus Vietinės rinkliavos iki Nuostatų 49 punkte nurodytos datos, Komunalinių atliekų tvarkymo sistemos administratorius identifikuoja skolininkus, sudaro skolininkų sąrašą ir jį pateikia derinti seniūnijų seniūnams.
55. Seniūnijų seniūnai per mėnesį nuo skolininkų sąrašo pateikimo dienos derina šį sąrašą arba, surinkę papildomą informaciją dėl atleidimo nuo Vietinės rinkliavos, dokumentus teikia Savivaldybės administracijos direktoriaus įsakymu sudarytai nuolatinei Komisijai svarstyti dėl atleidimo nuo Vietinės rinkliavos ar lengvatos taikymo.  
56. Komunalinių atliekų tvarkymo sistemos administratorius, atsižvelgdamas į seniūnijų seniūnų suderintą sąrašą, teisės aktų nustatyta tvarka pradeda vykdyti išieškojimo procedūras.
57. Nesumokėta vietinė rinkliava išieškoma Lietuvos Respublikos teisės aktų nustatyta tvarka, įskaitant neteisminį ir teisminį skolų išieškojimą, naudojantis skolų išieškojimo įmonių ir antstolių paslaugomis. Tokiu atveju išlaidas išieškojimo paslaugoms privalo apmokėti skolininkas.
IX. VIETINĖS RINKLIAVOS APSKAITA
58. Komunalinių atliekų tvarkymo sistemos administratorius organizuoja ir tvarko Vietinės rinkliavos apskaitą.
59. Komunalinių atliekų tvarkymo sistemos administratorius tvarko specialią sąskaitą, kurioje kaupiamos Vietinės rinkliavos lėšos (toliau – Lėšos). Lėšos, gautos į sąskaitą, iki kiekvieno mėnesio 27 d. pervedamos į Kretingos rajono savivaldybės administracijos sąskaitą Nr. LT 954010041800507046, nurodant įmokos kodą 54056.
60. Komunalinių atliekų tvarkymo sistemos administratorius iki einamųjų metų liepos 31 dienos ir kitų metų sausio 31 dienos pateikia Savivaldybės administracijai informaciją apie nekilnojamojo turto objektų savininkams ar Įgaliotiems asmenims apskaičiuotą ir jų sumokėtą Vietinę rinkliavą. 
61. Informacija apie Vietinę rinkliavą bei atliekų turėtojus teikiama Komunalinių atliekų tvarkymo sistemos administratoriui pateikus atskirą Savivaldybės ar kitų institucijų prašymą.
62. Komunalinių atliekų tvarkymo sistemos administratorius gali kreiptis į Savivaldybės administraciją dėl beviltiškų skolų pripažinimo.
63. Beviltiška skola pripažįstama ta nekilnojamojo turto objekto savininko ar Įgalioto asmens mokestinė nepriemoka, kurios neįmanoma išieškoti dėl objektyvių priežasčių:
63.1. nekilnojamojo turto objekto savininkas ar Įgaliotas asmuo yra miręs;
63.2. nekilnojamojo turto objekto savininkas ar Įgaliotas asmuo yra likviduotas ir išregistruotas iš Juridinių asmenų registro, neegzistuoja jo skolų (teisių ir pareigų) perėmėjas;
63.3. nekilnojamojo turto objekto savininkas ar Įgaliotas asmuo yra bankrutavęs;
63.4. nekilnojamojo turto objekto savininkas ar Įgaliotas asmuo yra išregistruotas iš Juridinių asmenų registro.
64. Skolai pripažinti beviltiška Komunalinių atliekų tvarkymo sistemos administratorius teikia Savivaldybės administracijai informaciją ir dokumentų kopijas, reikalingas Savivaldybės Tarybos sprendimo projektui parengti.
65. Nekilnojamojo turto objekto savininko ar Įgalioto asmens skolos pripažįstamos beviltiškomis ir yra nurašomos, kai Savivaldybės Taryba priima sprendimą jas pripažinti beviltiškomis.
X. VIETINĖS RINKLIAVOS RINKIMO KONTROLĖ IR ATSAKOMYBĖ
66. Vietinės rinkliavos rinkimą kontroliuoja Komunalinių atliekų tvarkymo sistemos administratorius, Savivaldybės administracija bei Kontrolės ir audito tarnyba.
67. Komunalinių atliekų tvarkymo sistemos administratorius yra atsakingas už Registro duomenų organizavimą ir tvarkymą, duomenų kaupimą ir apskaitą, Vietinės rinkliavos dydžių apskaičiavimo teisingumą, mokėjimo pranešimų pateikimą laiku, Vietinės rinkliavos surinkimą ir išieškojimą.
68. Už Vietinės rinkliavos mokėjimą laiku atsakingi visi nekilnojamojo turto objektų savininkai ir Įgalioti asmenys. 
XI. VIETINĖS RINKLIAVOS MOKĖTOJŲ TEISĖS IR PAREIGOS
69. Nekilnojamojo turto objektų savininkai ar Įgalioti asmenys turi teisę susipažinti su visa informacija, kuri yra surinkta apie jį Registro duomenų bazėje, bei su visa informacija, susijusia su Vietinės rinkliavos dydžiais. 
70. Nekilnojamojo turto objektų savininkai ar Įgalioti asmenys turi teisę raštu:
70.1. prašyti pakeisti ar patikslinti Registro duomenis;
70.2. prašyti perskaičiuoti vietinės rinkliavos įmokos dydį, jeigu jis paskaičiuotas netinkamai;
70.3. prašyti Mokėjimo pranešimus atsiųsti pagal faktinę gyvenamąją vietą;
70.4. Nuostatų nustatyta tvarka teikti kitus prašymus bei pažymas.
71. Nekilnojamojo turto objektų savininkai ar Įgalioti asmenys privalo:
71.1. sumokėti Savivaldybės tarybos patvirtintą Vietinę rinkliavą pagal gautą Mokėjimo pranešimą iki Nuostatų 45 punkte nurodytos datos;
71.2. negavęs Mokėjimo pranešimo iki 41 punkte nurodytos datos, informuoti Komunalinių atliekų tvarkymo sistemos administratorių; 
71.3. informuoti naują nekilnojamojo turto objekto savininką ar Įgaliotą asmenį apie prievolės mokėti Vietinę rinkliavą įvykdymą, o naujas savininkas ar Įgaliotas asmuo turi informuoti Komunalinių atliekų tvarkymo sistemos administratorių apie prievolės pradžią ar pasikeitimą;
71.4. Komunalinių atliekų tvarkymo sistemos administratoriui paprašius, raštiškai teikti teisingą informaciją, reikalingą vietinės rinkliavos dydžiui apskaičiuoti;
71.5. sudaryti Komunalinių atliekų tvarkymo sistemos administratoriui galimybę patikrinti nekilnojamojo objekto būklę, kai kyla abejonių dėl nekilnojamojo turto naudojimo paskirties, ploto, ar kitų duomenų, kuriuos pateikė nekilnojamojo turto objekto savininkas ar Įgaliotas asmuo.
72.  Nekilnojamojo turto objektų savininkai ar Įgalioti asmenys, nepateikę duomenų arba pateikę neteisingus duomenis, pažeidžia šiuos Nuostatus ir už tai atsako Lietuvos Respublikos teisės aktų nustatyta tvarka.
XII. VIETINĖS RINKLIAVOS LENGVATOS
73. Vietinės rinkliavos lengvatas atskiru sprendimu nustato Savivaldybės Taryba.
XIII. VIETINĖS RINKLIAVOS LĖŠŲ PANAUDOJIMAS
74. Vietinės rinkliavos lėšos naudojamos išimtinai komunalinių atliekų surinkimo iš atliekų turėtojų ir atliekų tvarkymo sistemos, Vietinės rinkliavos administravimo, visuomenės švietimo ir informavimo ir sistemos plėtrai skirtoms sąnaudoms padengti.
XIV. BAIGIAMOSIOS NUOSTATOS
75. Vietinės rinkliavos administravimo veiksmai, neaprašyti šiuose Nuostatuose, atliekami vadovaujantis vietinių rinkliavų administravimo tvarką reglamentuojančiais bei kitais teisės aktais.

KRETINGOS RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ DYDŽIAI
	Nr.
	Nekilnojamojo turto objektų grupė
	Atliekų turėtojų veiklos, patalpų ar pastatų apibūdinimas
	Apmokestinamieji parametrai
	Vietinės rinkliavos dydžiai už apmokestinamąjį parametrą

	
	
	
	Pastovus apmokestinamasis parametras
	Kintamas apmokestinamasis parametras
	Pastovus vietinės rinkliavos dydis, Eur/metus
	Kintamas vietinės rinkliavos dydis, Eur/metus

	1.
	Butai daugiabučiuose namuose
	Gyvenamosios paskirties patalpos, esančios daugiabučiame (trijų ir daugiau butų) name
	Gyventojų skaičius
	Gyventojų skaičius
	20,00
	9,00

	2.
	Individualūs gyvenamosios paskirties objektai
	Gyvenamosios paskirties pastatai (namai), skirti gyventi vienai ar dviem šeimoms, prie jų priskiriami namai sodininkų bendrijose, kuriuose gyvenama nuolat
	Gyventojų skaičius
	Gyventojų skaičius
	20,00
	9,00

	3.
	Gyvenamosios paskirties (įvairių socialinių grupių asmenims) pastatai (namai)
	Pastatai (namai), skirti gyventi įvairių socialinių grupių asmenims (bendrabučiai, vaikų namai, prieglaudos, globos namai, šeimos namai, vienuolynai ir pan.).
	Bendras plotas (m2)
	Bendras plotas (m2)
	0,60
	0,30

	4.
	Sodų paskirties objektai (naudojami tik sezono metu, sezonas – 7 mėnesiai, nuo balandžio iki spalio mėnesio imtinai)
	Naudojami poilsiui ir (arba) sodininkystei ir (arba) daržininkystei sodininkų bendrijos nariams priklausantys arba nepriklausantys sodininkų bendrijos nariams, bet esantys sodo teritorijoje sodo sklypai su pastatais.
	Nekilnojamojo turto objektų paskirtis ir skaičius
	Nekilnojamojo turto objektų paskirtis ir skaičius
	7,00
	3,00

	5.
	Viešbučių paskirties objektai
	Naudojami trumpalaikiam apgyvendinimui (viešbučiai, moteliai, svečių namai, kaimo turizmo sodybos ir panašiai)
	Bendras plotas (m2)
	Bendras plotas (m2)
	0,70
	0,30

	6.
	Administracinės paskirties objektai
	Naudojami administraciniams tikslams (bankai, paštas, valstybės ir savivaldybės įstaigos, ambasados, teismai, kiti įmonių, įstaigų ir organizacijų administraciniai pastatai arba kitos paskirties pastatų dalis, naudojama administracinei veiklai, ir kiti panašios paskirties objektai)
	Bendras plotas (m2)
	Bendras plotas (m2)
	0,40
	0,20

	7.
	Prekybos paskirties objektai
	iki 500 m2 bendrojo ploto
	Naudojami didmeninei ir mažmeninei prekybai (parduotuvės, parduotuvės – operatorinės, knygynai, vaistinės, prekybos paviljonai, turgavietės ir kiti laikini statiniai ar prekybos vietos (kioskai, palapinės ir kiti panašios paskirties objektai)
	Bendras plotas (m2)
	Bendras plotas (m2)
	1,70
	0,70

	
	
	didesni kaip 500 m2 bendrojo ploto
	
	
	
	2,50
	1,00

	8.
	Paslaugų paskirties objektai
	Naudojami paslaugoms teikti (pirtys, grožio salonai, skalbyklos, taisyklos, remonto dirbtuvės, priėmimo–išdavimo punktai, autoservisai, plovyklos, krematoriumai, laidojimo namai ir kiti panašios paskirties objektai)
	Bendras plotas (m2)
	Bendras plotas (m2)
	0,80
	0,40

	9.
	Maitinimo paskirties objektai
	iki 300 m2 bendrojo ploto
	Patalpos ir pastatai, skirti žmonėms maitinti (valgyklos, restoranai, kavinės, barai ir kiti).
	Bendras plotas (m2)
	Bendras plotas (m2)
	1,50
	0,60

	
	
	didesni kaip 300 m2 bendrojo ploto
	
	
	
	1,30
	0,60

	10.
	Transporto paskirties objektai
	Naudojami transporto tikslams, t. y. susiję su transportavimu, gabenimu, vežimu (oro uosto, jūrų ir upių laivyno, geležinkelio ir autobusų stočių pastatai, uosto terminalai, muitinių pastatai, kiti panašios paskirties objektai)
	Bendras plotas (m2)
	Bendras plotas (m2)
	0,40
	0,20

	11.
	Gamybos, pramonės paskirties objektai
	Naudojami gamybai (gamyklos, dirbtuvės, produkcijos perdirbimo įmonės, kalvės, energetikos pastatai (įvairių tipų elektrinių, katilinių, naftos perdirbimo ir kiti pastatai, skirti energijos ar energijos išteklių gavybai, gamybai, perdirbimui, gamybinės laboratorijos, kūrybinės dirbtuvės ir kiti panašios paskirties objektai)
	Bendras plotas (m2)
	Bendras plotas (m2)
	0,80
	0,30

	12.
	Kultūros paskirties objektai
	Patalpos ir pastatai, skirti kultūros reikmėms ir viešiesiems pramoginiams renginiams (teatrai, kino teatrai, kultūros namai, klubai, bibliotekos, muziejai, parodų rūmai ir kt.)
	Bendras plotas (m2)
	Bendras plotas (m2)
	0,10
	0,10

	13.
	Mokslo paskirties objektai
	iki 150 mokinių
	Naudojami švietimo ir mokslo tikslams (institutai ir mokslinio tyrimo įstaigos, observatorijos, meteorologijos stotys, laboratorijos (išskyrus gamybines laboratorijas), bendrojo lavinimo, profesinės ir aukštosios mokyklos, vaikų darželiai, lopšeliai, kiti panašios paskirties objektai)
	Bendras plotas (m2)
	Bendras plotas (m2)
	0,10
	0,10

	
	
	nuo 150 iki 400 mokinių
	
	
	
	0,10
	0,10

	
	
	nuo 400 mokinių
	
	
	
	0,10
	0,10

	14.
	Gydymo paskirties objektai
	Patalpos ir pastatai, skirti gydymo reikmėms, kuriuose teikiama stacionari medicininė pagalba žmonėms ir gyvūnams visą parą (ligoninės, klinikos, medicininės priežiūros įstaigų slaugos namai ir pan.)
	Bendras plotas (m2)
	Bendras plotas (m2)
	0,70
	0,30

	
	
	Patalpos ar pastatai, skirti gydymo reikmėms, kuriuose teikiama medicininė pagalba žmonėms ir gyvūnams (poliklinikos, ambulatorijos ir kt.)
	Bendras plotas (m2)
	Bendras plotas (m2)
	0,60
	0,20

	15.
	Poilsio paskirties objektai
	Naudojami poilsiui (poilsio namai, turizmo centrai, jaunimo nakvynės namai, kaimo turizmo pastatai, medžioklės nameliai, kempingai, poilsiavietės, paplūdimiai, apžvalgos aikštelės, kiti turizmo objektai ir kiti panašios paskirties objektai)
	Bendras plotas (m2)
	Bendras plotas (m2)
	0,70
	0,30

	16.
	Sporto paskirties objektai
	Naudojami sportui (sporto halės, salės, teniso kortai, baseinai, čiuožyklos, jachtklubai, šaudyklos, stadionai, maniežai, aikštynai, laikinos sporto aikštelės ir kiti panašios paskirties objektai)
	Bendras plotas (m2)
	Bendras plotas (m2)
	0,10
	0,10

	17.
	Religinės paskirties objektai
	Patalpos ir pastatai, skirti religiniams tikslams (bažnyčios, koplyčios, maldos namai, parapijų namai ir kt.).
	Bendras plotas (m2)
	Bendras plotas (m2)
	0,10
	0,10

	18.
	Specialiosios paskirties objektai
	Naudojami specialiesiems tikslams (kareivinių pastatai, kalėjimai, pataisos darbų kolonijos, tardymo izoliatoriai, policijos, priešgaisrinių ir gelbėjimo tarnybų pastatai, slėptuvės, pasienio kontrolės punktai ir kiti panašios paskirties objektai)
	Bendras plotas (m2)
	Bendras plotas (m2)
	0,10
	0,10

	19.
	Kiti objektai
	Naudojami kita paskirtimi ar kiti savarankiški objektai, kurių negalima priskirti jokiai nurodytai paskirčiai
	Bendras plotas (m2)
	Bendras plotas (m2)
	0,80
	0,30


____________________________________
